এক-একটা সমাজের এক-একটা ‘ক্রনিক’ অসুখ থাকে। অনেক চিকিৎসাতেও যা সেরে ওঠে না। আর রোগ সেরে না উঠলে সে রোগ আরও পাঁচটা সমধর্মী রোগবালাইকে আমন্ত্রণ করে এনে জাঁকিয়ে বসে। বিশ্বায়নের যুগে অনেক বিষয়েই মানুষ এগিয়ে গিয়েছে, এগোচ্ছেও। কিন্তু যে কোনও অগ্রগমনেরই অন্যতম প্রধান শর্ত— সার্বিক ‘সোশ্যাল মেরিট’কে উন্নত করা। মহাভারতের আমলে ব্যক্তিচরিত্রের অপমান বা নিগ্রহ কিছু কম হয়নি। কিন্তু মহাভারতকার কাহিনি-প্রসঙ্গেই কখনও বিদুর, কখনও যুধিষ্ঠির প্রমুখের আচরণ-বক্তব্যের মধ্য দিয়ে ‘সোশ্যাল মেরিটে’র উন্নতির প্রসঙ্গ এনেছেন।
বিশ্বায়ন এ যুগের ‘সোশ্যাল মেরিট’কে যে একেবারেই উন্নত করেনি, তা নয়। কিন্তু সেই অগ্রগমনে ভারসাম্যের অভাব। তা এ সমাজে নারীর অবস্থানের মূলগত কোনও পরিবর্তন ঘটায়নি। নারীর প্রতি মনোভাব এ সমাজে এখনও তার আদি-রূপেই বর্তমান। নানাভাবেই বিষয়টি প্রত্যক্ষ করা যাচ্ছে। বন্ধুর আমন্ত্রণে পার্টিতে যোগ দিতে গিয়ে নিগৃহীত হতে হল এক দম্পতিকে। স্বামীকে মারধরের পাশাপাশি স্ত্রীর শ্লীলতাহানি করা হয়েছে বলে অভিযোগ। সল্টলেকে তরুণীর প্রতি কটূক্তির প্রতিবাদ করায় নিগৃহীত হতে হল এক তরুণকে। বাগুইআটিতেও ঘটেছে নারী-নিগ্রহের ঘটনা। এই নিগ্রহ, আক্রমণ, কটূক্তির আপাত-সাধারণত্বের আড়ালে নিবিড় ভয়ের দ্যোতনা রয়েছে। সে ভয় নারীর প্রতি এই সমাজের পুরুষের মনোভাব সংক্রান্ত। 
সমাজে আগের চেয়ে মেয়েদের অবস্থান কিছুটা ভাল। বিশ্ব জুড়ে ঘটে চলা নারী-আন্দোলনের অভিঘাতেই নারী-স্বাধীনতার পথ অনেকদূর স্বচ্ছ এবং অবারিত। কিন্তু এই ভালত্বটি আপাতভাবে ভাল মাত্র! আধুনিকতা নারীকে অবিচারের প্রতিবাদ করার সাহস জুগিয়েছে মাত্র। কিন্তু অপরাধের মুখ বন্ধ করার আয়ুধ হাতে তুলে দেয়নি ! নারীর প্রতি পুরুষের ‘ডমিনেটিং’ মনোভাব, অভব্য শাসন এবং রুচিহীন লোকব্যবহারের অন্ধকারে বিন্দুমাত্র আলোও সঞ্চারিত হয়নি ! এবং তা হয়নি বলেই বিরোধীদলের রাজনৈতিক নেতা মুখ্যমন্ত্রীর সম্বন্ধে অশালীন ইঙ্গিত করার সাহস পান ! পরে তিনি দুঃখপ্রকাশ করলেও সে অপরাধ লঘু হয়ে যায় না। আদতে এ অপরাধ ব্যক্তিকও নয়। সার্বিকভাবে সামাজিক অপরাধই।